सांता ने बच्चों में बांटी क्रिसमस पर्व की खुशियां
भास्कर न्यूज | जांजगीर-चांपा
प्रभु यीशु के जन्म की खुशियां शुक्रवार 25 दिसंबर को धूमधाम से मनाई गई। इससे पहले 24 दिसंबर की मध्य रात्रि में गिरजाघरों में यीशु मसीह के स्वागत में अनेक कार्यक्रमों का आयोजन किया गया। नगर के मेनोनाइट चर्च में युवाओं द्वारा ड्रामा प्रस्तुत किया गया। शुक्रवार की सुबह चर्चों में जीजस ख्राइस्ट की आराधना के स्वर गूंज उठे। नए कपड़े पहनकर सजे-धजे मसीहीजन सुबह से ही चर्चों में पहुंचने लगे थे।
प्रार्थना सभा के बाद एक-दूसरे को क्रिसमस की बधाइयां दी गईं। लोग एक-दूसरे के घरों में भी पहुंचे। क्रिसमस यानी ‘बड़ा दिन’ का मसीही समुदाय के हर व्यक्ति को बेसब्री से इंतजार होता है। करीब एक पखवाड़े से चल रहा जश्न क्रिसमस पर पूरे शबाब पर था। गुरूवार की रात से ही मसीही जन क्रिसमस सेलिब्रेशन के लिए तैयार थे, शुक्रवार सुबह से ही शहर सहित जिले के चांपा, मालखरौदा, बम्हनीडीह, अकलतरा, परसाही, कांसा, सक्ती, धाराशिव सहित अन्य गिरजाघरों में मसीहीजनों का उत्साह देखते ही बनता था। क्रिसमस डे पर सभी गिरजाघरों में सुबह से ही विशेष प्रार्थना सभाएं चलीं, जिनमें बड़ी संख्या में मसीही समुदाय के लोग शामिल हुए। नगर के मेनोनाइट चर्च, चांपा के पीआईएल रोड स्थित सीयोन मेनोनाइट, घोघरा नाला के बेथैस्दा चर्च, चर्च आफ गाड, बीलिवर चर्च, असेम्बली आफ गाड चर्च सहित सभी चर्चों में हुईं आराधना सभाओं में मसीहीजन जुटे। प्रभु यीशु के जन्म प्रसंग पर पादरियों एवं वक्ताओं ने प्रकाश डाला। इसके बाद सभी लोगों ने एक-दूसरे को क्रिसमस की शुभकामनाएं दीं। आराधना सभा के बाद रिश्तेदारों व परिचितों के घर पहुंचे लोगों की प्लम केक, डोनट्स व ड्राईफ्रूट्स के साथ खातिरदारी की गई। लोगों ने एक-दूसरे को गिफ्ट्स भी भेंट किए।
क्रिसमस पर गिरजाघरों के अलावा मसीहीजनों ने घरों में भी आकर्षक सजावट की है। डेकोरेटिव लाइट, स्टार, मूर्ति, घंटियों के साथ बिजली झालर व आकाश दीपों की जगमगाहट से प्रभु यीशु के जन्म की खुशियों का इजहार किया गया।
मसीही समाज का विविध कार्यक्रम आज से
मसीही समाज का 26 दिसंबर को सुबह 9 बजे चर्च में धन्यवादी पर्व बपतिस्मा आशीष कार्यक्रम होगा। सोमवार को ही दोपहर 1 बजे सेन्ट जान्स स्कूल प्रांगण में प्रेमभोज रखा गया है। इसके अलावा 27 दिसंबर को दोपहर 2.30 बजे सेन्ट जान्स स्कूल में खेलकूद व मीना बाजार का प्रदर्शन किया जाएगा। 29 को सुबह 8 बजे मुनुन्द नाला में पिकनिक होगा। इसी कड़ी मेें 31 दिसंबर को रात के 12 बजे चर्च में रात्रिभोज रखा गया है।
आयोजन
hin_Deva bho_Deva hin_Deva hin_Deva hin_Deva hin_Deva hin_Deva bho_Deva